**Centrum špeciálno-pedagogického poradenstva, Jána Vojtaššáka 13, Žilina,** **ako súčasť Špeciálnej základnej školy s materskou školou, Jána Vojtaššáka 13, Žilina**

**----------------------------------------------------------------------------------------------------------**

**Špecifikácie v komunikačných zručnostiach u dieťaťa s mentálnym postihnutím**

Mentálne postihnutie (MP) je vývinové postihnutie rozumových schopností vznikajúce v prenatálnom, perinatálnom alebo včasne postnatálnom období, ktoré vedie k výraznému obmedzeniu v adaptívnom fungovaní postihnutého dieťaťa alebo dospelého v jeho sociálnom prostredí. Postihnutie kognitívnych schopností u osôb s MP býva nerovnomerné, u väčšiny zachytávame výrazné oneskorenie vývoja reči a verbálnej inteligencie oproti ostatným schopnostiam. Mentálne postihnutie výrazne ovplyvňuje aj socializačný proces dieťaťa, najmä v ranom veku dieťa s ťažkosťami vyvolá reakcie rodičov (badať oneskorený úsmev i vokalizáciu) a preto pre nadviazanie kontaktu je nutné väčšie úsilie rodičov. V rámci pomoci rodičom s mentálne postihnutým dieťaťom je nevyhnutná kvalitná diagnostika a určenie programu včasnej intervencie. Vytvorením individuálneho stimulačného plánu dieťaťa sa ovplyvní interakčný štýl výchovy rodiča k dieťaťu s prihliadnutím na jeho konkrétny vývojový profil, jeho potreby a priority danej rodiny (Říčan, Krejčířová, 2006).

Dieťa s mentálnym postihnutím (MP) sa v oblasti komunikácie vyznačuje nasledovnými prejavmi:

* **Aktívna slovná zásoba** je u dieťaťa s MP **minimálna, chudobná, infantilná, plná agramatizmov,** zdrobnenín. Odpovedajú jedným slovom.
* **Verbálna pamäť je slabá** – často dieťa nie je schopné správne a plynulo zopakovať vetu, slovo.
* **Radi používajú gestá miesto slov** – čo je toto? Ukáže, namiesto vyslovenia slova.
* **Vnímanie je povrchné,** zameriavajú sa na nepodstatné veci. Detaily a súvislosti žiaci nevidia, nevnímajú a nevedia zapojiť do celku – ilustráciu/obrázok čítajú len ako samostatné slovo, vymenujú pár vecí na obrázku ale nepoužívajú slovesá na vyjadrenie deja.
* Majú **nesprávne osvojený pojmotvorný aparát**, čo znamená, že mnohé veci okolo seba vôbec nevedia pomenovať, alebo ich pomenúvajú nesprávne.
* Pracujú a **myslia mechanicky.**
* Pozornosť, **sústredenosť je minimálna, krátkodobá** a prerušovaná, často odbiehajú od cieľa, témy, ktorú mnohokrát nevedia udržať, rozvíjať a ukončiť.
* **Typická zacyklenosť v nesprávnych odpovediach, činnostiach** – často nám nerozumejú, nevnímajú nás dostatočne, ak im vravíme správnu odpoved’ (Vladová, 2019).

**Ako správne rozvíjať komunikačné zručnosti u dieťaťa s mentálnym postihnutím?**

Proces rozvíjania rečových schopností dieťaťa si vyžaduje, aby dieťa nebolo rozptyľované rôznymi podnetmi, preto sa snažíme intervenciu realizovať v štruktúrovanej, málo podnetnej miestnosti (prispôsobenej schopnosti dieťaťa sústrediť sa). Znamená to, že sa na pracovnom stole je potrebný len materiál, s ktorým dieťa bude pracovať a eliminujeme rušivé vplyvy v miestnosti (podľa možnosti). Je známe, že človek vníma 80 % informácií zrakom, preto je dôležité aby dieťa mohlo zamerať svoju pozornosť na nami určený podnet (obrázok, nákres). Cielenými otázkami, pomenovaním jednotlivých častí obrázka, používaním ukazovania na dané časti a pod. facilitujeme rečový prejav.

Pri komunikácii s dieťaťom volíme vždy formu primeranú jeho schopnosti porozumenia (najmä pri deťoch s diagnózou autizmus), používame jednoduché slovné pokyny („podaj, vlož..“). Pokiaľ dieťaťa má s týmto ťažkosti, je potrebné jednotlivé žiadosti kladené na dieťa vizualizovať prostredníctvom reálnych predmetov (tanier – jesť, topánky – prechádzka ..), príp. fotografií skutočných predmetov, neskôr možno používať piktogramy resp. piktogram s textom. Na podobnom princípe funguje aj alternatívna forma komunikácie – program VOKS.

Netreba zabúdať na fakt, z pozície rodiča alebo pedagóga, že komunikačné zručnosti rozvíjame aj v bežných situáciách počas dňa, v ktorých sa dieťa nachádza. Napríklad pri uspokojovaní potrieb dieťaťa, obmedzíme postupne spontánny prístup k niektorej z nich (obľúbená sladkosť, nápoj). Ako prvé, sa snažíme nadviazať očný kontakt s dieťaťom a následne uspokojíme jeho potrebu. Neskôr nacvičujeme používanie ukazovania na danú potrebu (symbol, reálny objekt) a uspokojíme ju, len v prípade simultánneho nadviazania očného kontaktu a ukazovania na daný predmet samotným dieťaťom. Takúto komunikáciu preverbálnymi formami rozširujeme aj na iné potreby dieťaťa, a pokiaľ to dieťa zvláda učíme ho postupne aj vyjadrovať preferencie, výber z dvoch a viac možností.

Súbežne s intervenciou zameranou na stimuláciu rečových schopností využívame aj rôzne prompty (pomoc, ktorú poskytneme na začiatku činnosti, alebo počas celej činnosti):

* fyzický prompt - ukazovanie, prompt umiestnením predmetu
* verbálny prompt – výber správnych slov, tých ktoré dieťa ovláda receptívne

Postupne zmierňujeme prompt, do chvíle kým dieťa nie je schopné samostatne pracovať na žiadanej úlohe/činnosti vedúcej k rozvoju komunikačných schopností.

*Odporúčania pre pedagógov:*

* Pri práci s dieťaťom hovorené **slovo, dej spájame s obrázkom**. Používame na to kartičky s obrázkami, magnetky, hračky, skutočné predmety a vyberáme si rozprávkové knihy s obrázkami/ilustráciami! Je žiadané používať knihy, kde je prevaha ilustrácií nad textom.
* Pri práci s textom **dopĺňame/čítame ilustrácie vlastnými vetami**. Popisujeme ilustráciu – učíme dieťa takto čítať obrázok, tvoriť viac viet na jeden obrázok a všímať si to podstatné. Čítame najskôr leporelá a knihy s tvrdými stranami.
* V prípravnom ročníku (aj na konci predškolského veku) čítame „len obrázky“, **učíme deti čítať odhora smerom dolu a zľava doprava**. Pre zrozumiteľnosť a plynulosť textu nečítame v knihách všetko.
* Učíme dieťa zapájať sa do skupinovej činnosti, počúvania príbehu, potichu počúvať ostatných. **Sústrediť sa na jeden zvuk spomedzi iných** – hlas.
* **Naučiť dieťa spolupracovať/kooperovať** a primerane komunikovať so spolužiakmi, učiteľmi a dospelými.
* **Rozvíjať komunikačné zručnosti aj prostredníctvom rôznych zmyslových stimulov** (taktilné predmety, zrakové..), pomenúvaním čo je to, čo to robí, a pod.
* **Knihy nechávame dostupné deťom aj mimo priameho čítania.** Je dôležité aby boli knihy deťom v školskom prostredí voľne dostupné (niekde v knižnici, na polici v triede), len takto si k nim môžu vytvoriť pozitívny emocionálny vzťah a naučia sa voľné chvíle tráviť s knihou v ruke (Vladová, 2019).

*Odporúčania pre rodičov:*

* Rodičia si musia v prvom rade osvojiť danú vetu: **„Reč sa dieťa neučí, reč sa rozvíja.“** Ako rodičia nevyučujeme svoje dieťa správnej komunikácii ako nejaký školský predmet. My svojmu dieťaťu k tomuto rozvoju napomáhame.
* Dôležité je **nenútiť dieťa do rozprávania** a zvlášť, nenútiť dieťa opakovať slová po rodičoch. Je dobré vytvárať v domácom prostredí pokojnú, „uvoľnenú“ atmosféru, v ktorej sa dieťa môže spontánne prejaviť. Počas komunikácie s dieťaťom **komentujeme nahlas všetko, čo robíme** práve s dieťaťom alebo okolo neho (upratovanie, obliekanie, varenie), pomenúvame veci, ľudí okolo ale stále rovnakým slovom.
* Rodičia majú **vytvárať situácie podnecujúce slovné prejavy dieťaťa** – nečakáme na aktivitu dieťaťa, ale samy sa pýtame a tak, aby dieťa na svojej úrovni mohlo odpovedať.
* Uplatňujeme metódu „lákavých“ situácií – knihy, leporelá, figúrky zvierat, bábky a pod. Všetky hry s dieťaťom **komentujeme jednoducho ale výrazne**.
* Dôležité je **reč dieťaťa zachytiť a rozvinúť** – pokiaľ dieťa svojou rečou čokoľvek povie, opakujeme to po ňom správne (aby malo spätnú väzbu) a pridáme k tomu jedno, dve slová naviac.
* Napokon **uplatňujeme nácvik komunikačných zručností podľa zásad behaviorálnej terapie** – s dôsledným odmeňovaním každého žiaduceho prejavu a prehliadaním nežiadúceho. Táto forma terapie je účinná zvlášť u detí s mentálnym postihnutím, kde pomerne dobre rozvíja slovnú zásobu (Říčan, Krejčířová, 2006).

**Autor:** Mgr. Lucia Garbierová

**Použitá literatúra:**

ŘÍČAN P. – KREJČÍŘOVÁ, D. A KOL. :Dětská klinická psychologie. Praha: Grada Publishing, 2006

VLADOVÁ, K. - JAROŠOVÁ, M. - MIŠTINOVÁ, D. - ŠIKULOVÁ, V. - BOČKOVÁ, I. : Metodická príručka. Prípravný ročník pre žiakov s mentálnym postihnutím. Bratislava: Štátny pedagogický ústav, 2019